HR Službeni list Europske unije 280

32007D0437



SLUŽBENI LIST EUROPSKE UNIJE 19.06.2007.

ODLUKA KOMISIJE

od 19. lipnja 2007.

o neuvrštavanju haloksifopa-R u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar

(priopćeno pod brojem dokumenta C(2007) 2548)

(Tekst značajan za EGP)

(2007/437/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina nakon priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma prijave, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno procijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten haloksifop-R.

(3) Utjecaj haloksifopa-R na zdravlje ljudi i na okoliš procjenjuje se u skladu s odredbama propisanim uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj izvješća. Nadalje, tim se uredbama određuju države članice izvjestiteljice koje Europskoj agenciji za sigurnost hrane (EFSA), u skladu s člankom 8. stavkom 1. Uredbe (EZ) br. 451/2000, podnose odgovarajuća izvješća o ocjeni te preporuke. Država članica izvjestiteljica za haloksifop-R bila je Danska i sve su predmetne informacije dostavljene 21. studenoga 2003.

(4) Izvješće o ocjeni stručno su pregledale države članice i EFSA i dostavile ga Komisiji 28. srpnja 2006. u obliku zaključka EFSA-e o stručnom pregledu procjene rizika od pesticida s aktivnom tvari haloksifop-R (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu pripremile 24. studenoga 2006. u obliku izvješća Komisije o pregledu haloksifop-R.

(5) Tijekom ocjene te aktivne tvari uočile su se brojne nedoumice. Procjenu rizika za kontaminaciju podzemnih voda nije bilo moguće dovršiti. Utvrđeno je da je posebno uporaba haloksifopa-R, u okolnostima u kojima ju je predstavio podnositelj prijave, dovela do pojave brojnih postojanih metabolita koji lako mogu prodrijeti u podzemne vode i imati potencijalno negativne učinke na pitku vodu. Te probleme nije bilo moguće riješiti na temelju podataka koje je u zakonskom roku predao podnositelj izvješća. Nadalje, na temelju raspoloživih podataka ostaje zabrinutost vezana uz procjenu rizika za sisavce. Stoga, na temelju raspoloživih podataka nije bilo moguće utvrditi da haloksifop-R zadovoljava kriterije za uvrštenje u Prilog I. Direktivi 91/414/EEZ.

(6) Komisija je pozvala podnositelja izvješća da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj prijave je dostavio svoje primjedbe koje su pozorno razmotrene. Međutim, unatoč dostavljenim argumentima, navedene nedoumice nije bilo moguće riješiti i ocjene pripravljene na temelju dostavljenih informacija, evaluiranih na sastancima stručnjaka EFSA-e, pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže haloksifop-R općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Haloksifop-R stoga ne bi trebalo uvrstiti u Prilog I. Direktivi 91/414/EEZ.

(8) Trebalo bi poduzeti mjere kako bi se osiguralo da se dana odobrenja za sredstva za zaštitu bilja koja sadrže haloksifop-R povuku u propisanomu roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže haloksifop-R, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje podnošenje zahtjeva za haloksifop-R u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Haloksifop-R se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže haloksifop-R povuku do 19. prosinca 2007.

(b) ne izdaju niti produljuju odobrenja za sredstva za zaštitu bilja koja sadrže haloksifop-R od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ, mora biti što je moguće kraće i prestaje važiti najkasnije 19. prosinca 2008.

Članak 4.

Ova je Odluka upućena državama članicama.

Sastavljeno u Bruxellesu 19. lipnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/31/EZ (SL L 140, 1.6.2007., str. 44.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 87, 1-96, Conclusion regarding the peer review of pesticide risk assessment of haloxyfop-R.